Бын куэд зиIэ унагъуэхэм ядэIэпыкъунущ
Жэпуэгъуэм и 17-м КъБР-м и Парламентым щекIуэкIа зэIущIэм гъащIэм и лъэныкъуэ зэмылIэужьыгъуэхэр къызэщIэзыубыдэ Iуэху 12-м нэблагъэм щыхэплъащ. Ар къызэIуихащ икIи иригъэкIуэкIащ республикэм и хабзэгъэув IэнатIэм и УнафэщI Чеченов Ануар.
Депутатхэм зэдэарэзыуэ къызэдащтащ «Къэбэрдей- Балъкъэрым и языныкъуэ хабзэубзыху актхэм зэхъуэ-кIыныгъэхэр хэлъхьэным» и IуэхукIэ законым и проектыр. ЗэIущIэм ипкъ иткIэ, къаIэта Iуэху инхэм ящыщщ «2013 гъэм, 2014-2015 гъэхэм КъБР-м и бюджетым и IуэхукIэ» законым зэхъуэкIыныгъэхэр хэлъхьэныр. Ахэр улахуэр хэгъэхъуэным ехьэлIауэ УФ-м и Президентым къыдигъэкIа унафэм, акциз ящэкIэрэ бюджетым хэхъуэ иIэным теухуауэ къащта унафэр зэракъутэжам, мылъкур уней щIыным халъхьа зэхъуэкIыныгъэхэр къащтэн хуей зэрыхъуам, нэгъуэщI щхьэусыгъуэхэми къашэ.
Министр КIэрэф Мурат КъБР-м финансхэмкIэ и министр КIэрэф Мурат къызэригъэлъэгъуамкIэ, республикэ бюджетым хэхъуэу иIэну хуагъэфэщам сом мелардитIрэ мелуан 208-кIэ нэхъ мащIэ хъуащ. Иужьрейуэ къызэрабжамкIэ, хэхъуэу яIэну тращIыхьар псори зэхэту сом мелард 24-рэ мелуани 120-рэ хъунущ, къагъэсэбэпыну зыхуеинур сом мелард 27-рэ 983-рэ хъунущ.
КъБР-м лэжьыгъэмрэ социальнэ зыужьыныгъэмкIэ и министр Тюбеев Альберт «Унагъуэр, анагъэр, адагъэр, сабиигъуэр хъумэным и IуэхукIэ» законым зэхъуэкIыныгъэ мащIэхэр хуащIыну къыхилъхьати, ар депутатхэм зэдэарэзыуэ къызэдащтащ. Абы и проектым ипкъ иткIэ, 2014 гъэм щыщIэдзауэ бын ещанэ е нэхъыбэ зэзыгъэгъуэт унагъуэхэм сабий къэс сом мин 50 дэтхэнэми иратынущ.
ЗэIущIэм кърихьэлIахэр арэзы зытехъуахэм ящыщщ XXII щIымахуэ Олимп Джэгухэр, XI Паралимп джэгухэр щрагъэкIуэкIым къриубыдэу ди республикэм шынагъуэншагъэ къыщызэрагъэпэщынымкIэ КъБР-м и Парламентым къыбгъэдэкI лъэIу тхылъкIэ Терроризмэм пэщIэтынымкIэ лъэпкъ коммитетым и унафэщIым зыхуагъэзэныр.
КъБР-м и Парламентым лэжьыгъэмкIэ, социальнэ политикэмрэ узыншагъэр хъумэнымкIэ и комитетым и унафэщI Жанатаев Сэлим и гугъу ищIащ дызэрыт илъэсым и бадзэуэгъуэ мазэм парламентархэм къащта унафэр якъутэжын хуей зэрыхъум. «Лирика» хущхъуэхэкIыр цIыхухэм къащэхуу наркотик папщIэу зэрызэрахьэлIэм къыхэкIыу, депутатхэм унафэ ящIат дохутырым и Iэ зыщIэлъ тхылъымпIэ зыIыгъхэм фIэкIа ар ирамыщэну. А зэманым къриубыдэу Урысейм и ФСКН-м и къудамэу КъБР-м щыIэм лэжьыгъэшхуэ иригъэкIуэкIащ. Абы и лэжьакIуэхэр ткIийуэ кIэлъыплъащ «Лирика»-м ехьэлIауэ къащта унафэр республикэм зэрыщагъэзащIэм. Абыхэм ирагъэкIуэкIа къэхутэныгъэ лэжьыгъэхэм япкъ иткIэ, хущхъуэ щапIэм хэмыхьэу «Лирика»-р гъэпщкIуауэ щащэ тыкуэн зыбжанэ Налшык щызэхуащIащ (апхуэдэхэр къыщагъуэтащ Коммунархэм я уэрамым, Толстоймрэ Ленинэмрэ я цIэкIэ щыIэ уэрамхэр щызэблэкIым, Суворовым и уэрамым, «Колос» бэзэрым, Мусовэ уэрамым тет «Том и Джерри» тыкуэным, Байсултановым и цIэкIэ щыIэ уэрамым тет автобус къэувыIэпIэм).
Къыхэгъэщыпхъэхэм ящыщщ унафэм къару игъуэту щылэжьа пIалъэм къриубыдэу КъБР-м и хъыбарегъащIэ IэнатIэхэм куэд зэрызэфIагъэкIар. Абы и фIыгъэкIэ «Лирика» хущхъуэгъуэу республикэм кърашэр куэдкIэ нэхъ мащIэ хъуащ, къищынэмыщIауэ, дохутырым и Iэ щIэмылъу зращэхэм я бжыгъэри хэщIащ.
Пэжщ, Парламентым къищта унафэр нэхъыбэрэ лэжьамэ, абы зэлъищIысынур куэдкIэ нэхъыбэ хъунут. Ар- щхьэкIэ фокIадэм и 6-м щыщIэдзауэ КъБР-м и Суд нэхъыщхьэм а унафэр икъутэжащ.
ЗэIущIэм и кIуэцIкIэ мыхьэнэ зиIэ нэгъуэщI Iуэху зыбжанэми хэплъащ депутатхэр.
Щомахуэ Залинэ.
